Centrosom
Centrosom je jedna od ćelijskih organela koja ima značajnu funkciju u kinetici hromosoma tokom mitoze i mejoze. Određuje ćelijsku polarnost i orijentaciju diobenog vretena. Javlja se kod životinja i nekih biljaka (alge, gljive, mahovine i neke golosjemenjače). Centrosom se pojavljuje na početku ćelijske diobe, a iščezava na njenom kraju. Tipski oblik ove organele sadrži jednu ili dvije centriole, koje su okružene osobitom strukturom citoplazme zvanom centrosfera. Centriol i centrosfera čine cjelinu – centrosom ili ćelijski centar. Centriole nisu značajne samo u ćelijskoj diobi, nego su aktivni i u Baznim tjelašcima bičeva (flagela) i treplji (cilija), što indicira da imaju homogenu strukturu.